b'\n_START_ARTICLE_\nHimiltruda\n_START_PARAGRAPH_\nHimiltruda je bila mati Pipina Grbastega, najstarej\xc5\xa1ega sina Karla Velikega, * okoli 742, \xe2\x80\xa0 okoli 780.\n_START_SECTION_\n\xc5\xbdivljenje\n_START_PARAGRAPH_\nO  Himiltrudinem poreklu je malo znanega. Pavel Diakon jo imenuje \xc2\xbbplemi\xc5\xa1ko dekle\xc2\xab.  Pojav njenega imena v knjigah bratstev alemanskih samostanov morda ka\xc5\xbee na njeno pripadnost  k alemanskemu ali alza\xc5\xa1kemu plemstvu. Drugi viri omenjajo, da je bila h\xc4\x8di burgundskega grofa in vnukinja Grimberta I., grofa Pariza. _NEWLINE_Himiltrudina zveza s Karlom Velikim se je za\xc4\x8dela verjetno med vladavino Karlovega o\xc4\x8deta Pipina Malega. Ko je Karel Veliki leta 768 zasedel o\xc4\x8detov prestol,  se njeno ime, v nasprotju z imenom Karlove matere Bertrade Laonske, v uradnih virih ni\xc4\x8d ve\xc4\x8d ne pojavlja. Himiltruda je Karlu rodila sina Pipina. Zveza s Karlom se je kmalu po Pipinovem rojstvu prekinila. Sledila je Karlova poroka z langobardsko princeso Deziderato, h\xc4\x8derko kralja Deziderija, ki je utrdila politi\xc4\x8dna vezi Frankov z Langobardi._NEWLINE_Po Himiltrudini odslovitvi se njemo ime ne pojavilja tudi v nobenem drugem zgodovinskem zapisu.  V samostanu Nivelles so kasneje odkrili grob s posmrtnimi ostanki pribli\xc5\xbeno \xc5\xa1tirideset let stare \xc5\xbeenske, ki bi lahko bila Himiltruda. \xc4\x8ce je to res, je Himiltruda umrla dale\xc4\x8d po letu 770, vendar se iz tega podatka ne more sklepati, kdaj se je umaknila  v samostan._NEWLINE_Njen sin Pipin je bil zaradi deformacije hrbtenice grbast in je zato dobil vzdevek Grbasti.  Po Karlovi poroki s Hildegardo je bil Pipin izbrisan s seznama dedi\xc4\x8dev frankovskega prestola. Po njegovem poskusu upora proti svojemu o\xc4\x8detu leta 792 je bil konfiniran v opatiji Pr\xc3\xbcm.\n_START_SECTION_\nZakonski stan\n_START_PARAGRAPH_\nHimiltrudina zveza s Karlom Velikim je \xc5\xa1e vedno predmet razprav. Karlov biograf Einhard jo imenuje \xc2\xbbprile\xc5\xbenica\xc2\xab,  Pavel Diakon pa pravi, da je bil Pipin rojen \xc2\xbbpred  legitimno poroko\xc2\xab.  Pape\xc5\xbe \xc5\xa0tefan III. v enem od svojih pisem omenja, da sta bila Karel Veliki in njegov brat Karlman poro\xc4\x8dena s Himiltrudo oziroma Gerbergo in jima svetuje, naj ne odslovita svojih \xc5\xbeena.  _NEWLINE_Zgodovinarji te podatke tolma\xc4\x8dijo na ve\xc4\x8d na\xc4\x8dinov. Pierre Rich\xc3\xa9 zagovarja Einhardovo mnenje, da je bila Himiltruda prile\xc5\xbenica._NEWLINE_Drugi, na primer Dieter H\xc3\xa4gemann, imajo Himiltrudo za Karlovo zakonito \xc5\xbeeno.  Tretji zagovarjajo mnenje, da je bila njuna zakonska zveza nekaj vmesnega, \xc2\xbbve\xc4\x8d kot prile\xc5\xbeni\xc5\xa1tvo in manj kot legitimna zakonska zveza\xc2\xab, in jo imenujejo Friedelehe. Tak\xc5\xa1ne zveze cerkev ni priznavala in jo je bilo mogo\xc4\x8de zlahka prekiniti. Poleg tega je bila stalen predmet sporov med kr\xc5\xa1\xc4\x8danskim in bolj svobodnim germanskim pogledom na zakonsko zvezo.'